প্রকাশ : ০৪ জুলাই, ২০১৬ ১৪:৪৯:২১
চাঁদপুর: উইম্বলডন থেকে ইউজিনি বুশার্ডের বিদায়ের দিন ফের এক কীর্তি গড়লেন সেরিনা উইলিয়ামস। তৃতীয় রাউন্ডে অ্যানিটা বেককে ৬-৩, ৬-০ গুঁড়িয়ে দিয়ে ভেঙে দিলেন কিংবদন্তি ক্রিস এভার্টের রেকর্ড।
উইম্বলডনের শেষ ষোলোয় পৌঁছনোর সঙ্গে সঙ্গে গ্র্যান্ড স্ল্যামে ক্যারিয়ারের তিনশোতম ম্যাচও জিতলেন সেরিনা। এভার্ট যেখানে ২৯৯টি ম্যাচ জিতেছিলেন। গ্র্যান্ড স্ল্যামে মহিলাদের মধ্যে সবচেয়ে বেশি ম্যাচ জয়ের নজির মার্টিনা নাভ্রাতিলোভার (৩০৬)।
তাকে স্পর্শ করতে আর মাত্র ছ’টা জয় দরকার সেরিনার। চলতি মরসুমেই নাভ্রাতিলোভার রেকর্ড ভেঙে দিতে পারেন তিনি।
যদিও কীর্তির সামনে দাঁড়িয়ে নির্লিপ্ত সেরিনা। তিনি জানিয়েছেন রেকর্ডের কথা জানাই ছিল না। গ্র্যান্ড স্ল্যামে তিনশোতম ম্যাচ জিতে এভার্টের রেকর্ড ভেঙে দেয়া নিয়ে সেরিনাকে প্রশ্ন করা হলে বলেছেন, ‘‘তাই নাকি? দারুণ তো! এটা দুর্দান্ত ব্যাপার, তাই না? অনেকগুলো জয়।’’
বেককে হারানোর পর সেরিনা বলেছেন, ‘‘মনে হয় ভালই খেলেছি। তবে শুরুর দিকে আরো দ্রুততা দেখাতে চাই। আজ আমি খুব শান্ত ও দৃঢ় থাকতে পেরেছি।’’
বৃষ্টিতে প্রচুর সময় নষ্ট হওয়ায় প্রথা ভেঙে উইম্বলডনে রোববার খেলা হল। ১২ বছর পর। ‘পিপল্স সানডে’তে শেষবার খেলা হয়েছিল ২০০৪ সালে।
সেরিনা বলেছেন, ‘‘শেষ যখন মাঝের রোববার খেলা হয়েছিল, সেসময় আমার কোনো ম্যাচ পড়েনি এই দিনটায়। তবে বেশ ভাল অভিজ্ঞতাই হল এবার।’’
তৃতীয় রাউন্ডে সান্টিনা
উইম্বলডন মহিলা ডাবলসে সানিয়া মির্জা এবং মার্টিনা হিঙ্গিস জুটির জয়রথ ছুটছে। রোববার সান্টিনা জুটি ৬-৩, ৬-১ এরি হোজুমি এবং মিয়ু কাতো জুটিকে হারিয়ে তৃতীয় রাউন্ডে পৌঁছে গিয়েছে। মাত্র ৫২ মিনিটে ম্যাচ জিতেছেন সানিয়ারা। তৃতীয় রাউন্ডে তাদের প্রতিপক্ষ ক্রিস্টিনা ম্যাকহেল এবং ইয়েলেনা ওস্তাপেঙ্কো জুটি।
যদিও সেই লড়াই নিয়ে খুব একটা চিন্তিত নন সানিয়া। তিনি ম্যাচের পর বলেছেন, ‘‘আমরা প্রত্যেকটি ম্যাচ ধরে এগোতে চাইছি। এতে মনের ওপর বাড়তি চাপ পড়ে না।’’
সানিয়ার সঙ্গী হিঙ্গিস বলেছেন, ‘‘উইম্বলডনে আমাদের মধুর স্মৃতি রয়েছে। সেটাকেই ধরে রাখতে চাই এবারো।’’